ועדת העבודה, הרווחה והבריאות, כנסת 18, פרוטוקול מספר 223, 2010-02-15 11:45

חיים כץ: בוקר טוב.

חיים כץ: היום א' באדר, ראש חודש, 15 בפברואר 2010.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הביטוח הלאומי (תיקון מס' 83 – הוראת שעה)(תיקון), התש"ע-2010, פרוטוקול מס' 223.

חיים כץ: האם יש מישהו מהביטוח לאומי שרוצה להסביר?

חיים כץ: בבקשה.

שרי בכר: אני מהלשכה המשפטית מהמוסד לביטוח לאומי.

שרי בכר: מדובר בהצעה ממשלתית.

שרי בכר: עד שנת 2005 לא היתה אפשרות לערער על החלטות המעריך המקצועי בסיעוד, זולת בבית הדין לעבודה.

שרי בכר: בתיקון 83 לחוק הביטוח הלאומי נקבעה כהוראת שעה אפשרות לערער על החלטות המעריך המקצועי במסגרת ועדות הערר, כאשר פעילות ועדות הערר לעניין זה נקבעו לשלוש שנים מתחילת הוראת השעה.

שרי בכר: מה שקרה בפועל הוא שוועדות הערר מסיבות כאלו ואחרות - - -

חיים כץ: מה הן הסיבות?

שרי בכר: הסיבות כעיקרון הן היערכות וחוסר בכוח-אדם – בעצם לא ניתן היה להפעיל את ועדות הערר.

שרי בכר: בפועל, ועדות הערר פעלו במשך שלושה חודשים מיוני 2009, ולא ניתנה הזדמנות לבחון בעצם את פעילות ועדות הערר, מה שבעצם הוראת השעה התכוונה לעשות, ולראות כיצד היא פועלת, וכיצד היא עוזרת לציבור המבוטחים.

חיים כץ: מה אתם מבקשים עכשיו?

שרי בכר: אנחנו מבקשים להאריך את הוראת השעה.

חיים כץ: כמה זמן?

שרי בכר: החלטת מינהלת המוסד ומועצת המוסד כפי שהועלתה לוועדת שרים לענייני חקיקה בממשלה ביקשה הארכת התוקף של שנה לצורך העניין.

חיים כץ: ממתי?

שרי בכר: מסיום מועד הוראת השעה.

חיים כץ: זאת אומרת, ממתי?

חיים כץ: כמה ארכה היא ביקשה?

שרי בכר: היא ביקשה הארכה של שנה מסיום מועד הוראת השעה.

חיים כץ: מתי היה סיום הוראת השעה?

שרי בכר: 28 לספטמבר 2009.

חיים כץ: זאת אומרת, כמה זמן נשאר לכם?

שרי בכר: זאת אומרת, בפועל נשארה פחות משנה.

חיים כץ: נראה לכם שאתם אנשים רציניים שם בביטוח הלאומי עם האוצר?

חיים כץ: בואי ותגידי לי: אנחנו אנשים רציניים, רק חברי הכנסת וחברי הוועדה הם קצת לא נורמאליים, אפשר לעבוד עליהם.

חיים כץ: בואי תגידי, לפרוטוקול תגידי.

שרי בכר: לא, לא.

שרי בכר: ממש לא.

שרי בכר: לא זו היתה כוונתי.

שרי בכר: מהמועד שהתקבלה החלטת מינהלת המוסד עבר זמן.

שרי בכר: לכן, בפועל - - -

חיים כץ: בשנת 2005 הייתי יושב-ראש ועדת העבודה, הרווחה והבריאות, ואמרתי: קחו את הוראת השעה לחמש שנים.

חיים כץ: אמרו לי בפאתוס: מה אתה מדבר?

חיים כץ: שנתיים אנחנו מיישמים את זה, העסק עובד.

חיים כץ: האם אתה יודע עם מי אתה מתעסק?

חיים כץ: עם הביטוח הלאומי.

חיים כץ: אנחנו נציגי הביטוח הלאומי, ויש אפילו הסכמת האוצר, ונקבל את התקנים והעסק ייכנס לעבודה.

חיים כץ: אני חושב שזה היה הדיון הראשון שניהלתי פה בוועדת העבודה והרווחה ב-2005.

חיים כץ: אתם רוצים את הפרוטוקול?

חיים כץ: הוא פה.

חיים כץ: והיום אתם באים ואומרים: תן לנו עוד.

חיים כץ: האם אתם רציניים?

חיים כץ: תשמעי מה אני אומר לך: אתם לא רציניים.

חיים כץ: עצם זה שאת באה ומבקשת שנה אתם לא רציניים.

שרי בכר: לפי החלטת מינהלת המוסד, ו - - -

חיים כץ: מינהלת הביטוח הלאומי לא רצינית.

חיים כץ: איפה היא?

שרי בכר: אני יושבת פה כנציגת המוסד.

חיים כץ: איפה המנכ"לית והשר?

שרי בכר: יש פה נציג של שר הרווחה.

יונתן מטלון: אני נציג של שר הרווחה.

חיים כץ: בתור הנציג, האם אתה חושב שהם רציניים?

יונתן מטלון: אני יועץ של השר הרצוג.

יונתן מטלון: השר קיבל את המלצת המוסד לשנה.

יונתן מטלון: יחד עם זאת, כאשר הוא שמע את המלצת הוועדה להאריך את התקופה, הוא חשב שזה המלצה נכונה, ולשנתיים הוא מוכן ל- - -

חיים כץ: ולשלוש הוא לא מוכן?

יונתן מטלון: צר לי, פשוט אני הבנתי שאתם ממליצים לשנתיים, מה גם ששלוש זה נראה, לפחות לי, - - -

חיים כץ: פעם חמש זה נראה המון, ואמרתם שנתיים.

חיים כץ: התפשרנו על שלוש, הייתם על ארבעה חודשים.

חיים כץ: לקח לכם שנתיים ותשעה חודשים עד שהתעוררתם בשביל לראות שאתם לא ישנים.

יונתן מטלון: מכיוון שאני יודע שהוועדות כבר עובדות - - -

חיים כץ: נציג משרד האוצר, מה אתה אומר בעניין?

חיים כץ: אתה לא היית אז.

דב בארי: לא הייתי אז.

חיים כץ: עזוב, אל תגיד.

חיים כץ: למה לך להסתבך?

חיים כץ: אל תגיד.

חיים כץ: מה אתה אומר על זה שנאריך את הוראת השעה בשלוש שנים?

חיים כץ: מה ההבדל בין שנתיים או שלוש?

דב בארי: לא, המלצת המועצה כאשר הם הניחו את טיוטת החוק הממשלתית הזאת בפני המועצה, המליצו על שנה, וכך גם כאשר היא הוגשה בפני ועדת שרים לענייני חקיקה.

חיים כץ: אבל, כשהם המליצו על שנה הם היו לא רציניים, כי כבר ארבעה-חמישה חודשים מהשנה כבר עברו.

דב בארי: עם זאת, אם מדובר באמת על להאריך לתקופה של עוד שנה, וסך הכול להאריך את זה בשנתיים, נשמע לי בהחלט סביר.

חיים כץ: אתה מתכוון, שנתיים מהיום.

דב בארי: שנתיים מספטמבר נשמע לי באמת סביר.

חיים כץ: אז זה כבר לא שנתיים.

דב בארי: זה כדי לשמור על הרצף של הטיפול ושל הפעילות של ועדות הערר.

חיים כץ: ואם אנחנו נאריך את זה בשנתיים מהיום אז אתם תגישו הסתייגות?

דב בארי: לא, אני רק אומר – שלוש שנים באמת נשמע לי הרבה.

דב בארי: שנתיים מהיום - - -

חיים כץ: תחיה עם זה.

דב בארי: בוא נראה מה יגידו נציגי הביטוח הלאומי – נשמע לי, יכול להיות.

דב בארי: מה זה ספטמבר?

דב בארי: שלושה חודשים, לא?

חיים כץ: מה אומרים נציגי הביטוח הלאומי?

שרי בכר: שוב, כפי שציינתי קודם, החלטת מינהלת המוסד ומועצת המוסד היתה הארכה לשנה.

שרי בכר: ככל שהוועדה - - -

חיים כץ: האם שמעת את עוזר השר?

שרי בכר: כן, שמעתי – בהחלט.

חיים כץ: האם יש מעמד לשר הרווחה במועצת הביטוח הלאומי?

שרי בכר: כן, נציגי השר יושבים.

חיים כץ: האם לוועדה יש גם כן מעמד במועצת הביטוח הלאומי?

חיים כץ: האם את רוצה להתייעץ עם נציגי מועצת הביטוח לאומי?

שרי בכר: לא.

שרי בכר: אני רק רוצה לציין שהחלטה כרגע של שנתיים, מבחינתנו זה דורש לחזור ולאשר את זה שוב במינהלת המוסד, במועצת המוסד.

שרי בכר: ככל שהוועדה תחליט אחרת, אז - - -.

שרי בכר: כעיקרון, החלטת המינהלה היתה שנה, נכון להיום.

חיים כץ: ומה קורה אם הוועדה מאשרת את זה, ושולחת אתכם?

חיים כץ: אם הוועדה מאשרת, מה קורה?

שרי בכר: ככל שהוועדה תאשר, לוועדת העבודה והרווחה יש שיקול דעת בעניין.

חיים כץ: תקריא את זה שנתיים מהיום.

שרי בכר: סליחה, אני רק רוצה לציין שזה לא שנתיים מהיום, זה שנתיים מ- - -

חיים כץ: זאת דעתך, ודעתי היא שנתיים מהיום.

שרי בכר: אני רק רוצה לציין, אם אנחנו עושים את זה שנתיים מהיום זה בעצם מפסיק את פעילות ועדות הערר.

שרי בכר: זה לא לטובת - - -

חיים כץ: שנתיים וחצי מספטמבר, זה כמו שנתיים מהיום.

אור רוזנמן: "הצעת חוק הביטוח הלאומי (תיקון מס' 83 – הוראת שעה)(תיקון), התש"ע-2010 תיקון סעיף 2 1.

אור רוזנמן: בחוק הביטוח הלאומי (תיקון מס' 83 – הוראת שעה)(תיקון), התשס"ו 2005, בסעיף 2, בסופו יבוא "וכן בתקופה שמיום י"א בתשרי התש"ע ה-29 בספטמבר 2009, עד תום 30 חודשים מהיום האמור".

אור רוזנמן: תחילה 2.

אור רוזנמן: תחילתו של חוק זה, ביום י"א בתשרי התש"ע ה-29 בספטמבר 2009.

אור רוזנמן: "

חיים כץ: תודה רבה.

חיים כץ: מי בעד?

חיים כץ: תודה רבה.

חיים כץ: ה צ ב ע ה בעד – 1 נגד – אין נמנעים - אין הצעת חוק הביטוח הלאומי (תיקון מס' 83 – הוראת שעה)(תיקון), התש"ע-2010, אושרה.

חיים כץ: הוועדה אישרה.

דב בארי: אני רק רוצה לציין למען הפרוטוקול.

דב בארי: אני רוצה אולי שתהיה לי אפשרות להגיש הסתייגות של שר האוצר כדי לקבוע שנתיים מספטמבר.

דב בארי: אני אעדכן את הוועדה עוד היום אם שר האוצר יחליט להגיש הסתייגות בנושא.

חיים כץ: אין בעיה בכלל.

קריאה: עד סוף היום תעביר הסתייגות, אם יש צורך?

דב בארי: אם יש צורך, אני אעדכן את הוועדה.

דב בארי: להגיש הסתייגות ממש ייקח לי טיפה יותר מיום אחד.

דב בארי: אבל, אני אעדכן עוד היום את הוועדה אם שר האוצר יחליט להגיש הסתייגות לעניין המועד.

חיים כץ: נראה לי ששר האוצר קצת יותר רציני מלשחק בארבעה חודשים אחרי שפישלו פה בענק, והשחיתו כמעט שלוש שנים.

דב בארי: זה יכול להיות.

דב בארי: אני אצליח להשאיר את האופציה פתוחה, כמו שאדוני היושב ראש יודע.

חיים כץ: אני משאיר לך את האופציה פתוחה.

יונתן מטלון: השר הרצוג רוצה לבשר שהוא מברך על ההחלטה להאריך לתקופה הנוכחית.

חיים כץ: מאה אחוז, תודה רבה.

חיים כץ: השר הרצוג מברך, וגם אנחנו מברכים.

חיים כץ: ואתה תודיע אם השר שטייניץ מברך או מתעמת עם השר הרצוג ועם הוועדה.

חיים כץ: תודה רבה, הישיבה נעולה.